
חקיקה שאוזכרה: 

חוק הביטוח הלאומי [נוסח משולב], תשנ"ה-1995: סע'  79
החלטה

לפנינו תביעת התובע להכיר באירוע לבבי בו לקה כאירוע של פגיעה בעבודה, כמשמעו בסעיף 79 לחוק הביטוח הלאומי [נוסח משולב], התשנ"ה-1995 (להלן - החוק).

כללי:

1. התובע, יליד שנת 1979, עבד בתקופה הרלבנטית כטכנאי שיניים תותבות (להלן – המחלקה) במעבדת השיניים G.I.DENT (להלן – המעבדה).
2. התובע הגיש לנתבע תביעה לתשלום דמי פגיעה והודעה על פגיעה בעבודה בגין אירוע חריג שארע לו לטענתו ביום 6.4.22 בעטיו נגרם לו לדבריו אוטם בשריר הלב (להלן – האירוע). 
3. ביום 6.9.22 דחה הנתבע את תביעתו של התובע ומכאן התביעה שלפנינו.

4. התובע הגיש בתמיכה לתביעתו תצהיר עדות ראשית מטעמו (אישור נסיבות) וזימן לעדות את מנהלו, מר גבריאל ישראלוב (להלן – מר ישראלוב).
5. בתאריך 9.5.24 התקיים דיון במסגרתו נחקרו התובע ומר ישראלוב ולאחר מכן הגישו הצדדים את טיעוניהם בכתב.
עיקר טענות הצדדים:

6. לטענת התובע: א. התובע עבד במעבדה כ-10 שנים כטכנאי לשיניים תותבות. התובע עבד בימים א',ב',ד',ה' בין השעות 08:00 עד 17:00. התובע היה הטכנאי היחיד במחלקת השיניים התותבות וסידר את לוח הזמנים שלו בהתאם להזמנות השונות כך שלא תהיינה הפתעות במהלך יום העבודה.
ב. המעבדה עבדה מול כ-30 מרפאות ברחבי הארץ. לצורך ביצוע העבודה התובע היה מקבל את מידות המטופל ולאחר השלמת העבודה התוצר היה נשלח למרפאה המזמינה.
ג. ביום 6.4.22 התובע גילה כי אחת המרפאות איתן עבד לקחה דגימת שיניים של מטופל באופן לא נכון (באופן חריג ובפעם השלישית מאותה מרפאה).
ד. התובע פנה למנהלו, מר ישראלוב, שהתקשר בכעס למרפאה ואמר בקול רם כי הוא מפסיד מההתעסקות עם השיניים התותבות וכי בכוונתו לסגור את המחלקה מאחר שזה מוביל להפסד כספי לחברה.
ה. התובע נבהל מאוד מדברי מר ישראלוב, שניהל את השיחה ברמקול כשהתובע שומע כל מילה, שמשמעותם סגירת המחלקה ואיבוד הכנסתו. מהיכרותו עם מר ישראלוב התובע ידע שהוא לא יאמר כזה משפט סתם וכי אם אמר זאת סימן שהוא חשב על כך קודם. התובע חש אי נוחות בחזה.
ו. על אף תחושתו התובע שב לעבודה בתקווה שירגיש טוב יותר. כל זמן העבודה הוא חשב על דברי מר ישראלוב ושהוא יישאר ללא עבודה.
ז. באותו יום ולמרות שהתובע עובד בסדר יום מסודר ומדויק, בסביבות השעה 14:30-15:00 מר ישראלוב נכנס למעבדה ודרש לבצע בדחיפות עבודה אותה הבטיח להעביר למחרת. מדובר בבקשה חריגה מאוד באופייה.
ח. התובע כעס מאוד לנוכח הבקשה הדחופה לקראת סיום יום העבודה ולא הבין מדוע הוא לא עודכן קודם לכן כאשר ישב עם מר ישראלוב. התובע מסר כי לא יספיק לסיים את העבודה עד 17:00 אך מר ישראלוב אמר שזה לא מעניין אותו והוא חייב לסיים את העבודה באותו יום. התובע הבין כי לא יוכל לעשות זאת, רתח מזעם וחש שמזלזלים בו.
ט. בסביבות השעה 17:00 התובע סיים את יום העבודה והחל לארוז את חפציו מבלי שסיים את העבודה הדחופה והחליט שיסיים אותה למחרת מוקדם בבוקר.
י. התובע יצא מהעבודה וחש כאבים עזים בחזה. הוא סבר שנתפסו לו השרירים ולכן נסע לביתו. במהלך הנסיעה התובע חש כאבים הולכים ומתגברים בבית החזה אשר באו והלכו לסירוגין.
יא. התובע הגיע לביתו והלך לישון מוקדם. בבוקר למחרת ובשל אופי הכאבים התובע נסע לבית החולים וולפסון ושם אובחן כי הוא לוקה באוטם שריר הלב. התובע שיתף את רופאיו בכך שהכאבים החלו יום לפני כן.
יב. מחלקת השיניים התותבות נסגרה והתובע פוטר ביום 31.5.22.
יג. מדובר באירועים חריגים. התובע פרט בעדותו את חריגות האירועים.
יד. עדות התובע לאורך כל הדרך, החל מהגשת התביעה לביטוח הלאומי, בחקירתו ע"י גורם מהנתבע, בתביעתו, בתצהירו ובעדותו, הייתה סדורה, אחידה ומהימנה.
טו. מר ישראלוב מסר עדות מהימנה ואמינה ותמך בגרסתו של התובע.
7. לטענת הנתבע: א. הנתבע טוען כי לא הוכח קיומו של אירוע חריג תוך כדי ועקב העבודה.
ב. השיחה של המעסיק עם הלקוח אינה מהווה אירוע חריג. הלקוח הוא זה שעשה שימוש לא נכון בשתלים וזאת מבלי שנפל פגם בעבודת התובע; מדובר בעבודה שהינה אחת מני רבות שנעשית במהלך ביצוע העבודה; במהלך השיחה לא עלתה כל טענה לעניין עבודתו של התובע או זלזול בו או הרמת קול מצד המעסיק; אמירת המעסיק לפיה ייאלץ לסגור את המחלקה אינה מגלה דבר חדש שכן התובע במשך מספר חודשים ידע כי תחום השיניים התותבות הולך ומצטמצם ועל כן עבודתו כטכנאי הייתה בסכנה ללא קשר לשיחה; מבחינה סובייקטיבית התובע לא פנה לאחר השיחה לאף גורם.
ג. בקשת המעסיק לביצוע עבודה דחופה אינה אירוע חריג. מדובר בבקשה שגרתית במהלך העבודה הרגיל; המעסיק לא הביע כל זלזול בתובע או חוסר שביעות רצון מעבודתו; מדובר היה בוויכוח קטן שנפתר בצורה מהירה; התובע לא שיתף אף גורם בתחושותיו הנטענות.
ד. יש להניח כי אילו היה אירוע חריג בעבודה, התובע היה מתאר זאת מיד לצוות הרפואי. אין כל מילה במסמכים הרפואיים על אירוע חריג בעבודה.
המסגרת הנורמטיבית:

8. כאמור ב-עבל (ארצי) 24894-10-21‏ עובד גוהר - המוסד לביטוח לאומי‏ (15.6.22):
"תאונת עבודה מוגדרת בסעיף 79 לחוק כ"תאונה שאירעה תוך כדי ועקב עבודתו אצל מעבידו או מטעמו, ובעובד עצמאי - תוך כדי עיסוקו במשלח ידו ועקב עיסוקו במשלח ידו".

19. במקרה שבפנינו, מדובר בתאונה אשר נגרמה כתוצאה מגורמים שאינם נראים לעין. בפסיקת בתי הדין, השתרש מבחן "האירוע החריג" לפיו "יש להוכיח קיומו של אירוע חריג בעבודה שהינו בלתי שגרתי לעובד אשר התרחש עובר לקרות האירוע הפגיעה הגופנית. מדובר באירוע אשר יכלול הפעלת מאמץ פיזי מיוחד, דחק נפשי, מתח או התרגזות יוצאת דופן שהעובד אינו מורגל בה בעבודת היום יום שלו"[2]. דרישת האירוע החריג מבוססת על ההנחה הרפואית לפיה אוטם שריר הלב מופיע, בדרך כלל, על רקע מחלות לב כליליות קודמות, אשר אינן קשורות לעבודה[3]".

9. ככלל, אין צורך בהוכחה גורפת לעצם קיומו של אירוע חריג ודי בהוכחה המלמדת במידה מספקת של סבירות על קיומו של אירוע חריג (עב"ל (ארצי) 306/03 נדב אושרי - המוסד לביטוח לאומי [פורסם בנבו] (6.4.06)).
10. חריגות האירוע תבחן באופן סובייקטיבי, ביחס למבוטח הספציפי, קרי באיזה אופן השפיע האירוע בעבודה על אותו מבוטח מסוים ולא כיצד ראוי היה כי האירוע ישפיע עליו. בחינה סובייקטיבית כזו מצריכה גם היא עיגון בראיות אובייקטיביות ואין די באמירה של המבוטח עצמו כדי להוכיח קיומו של אירוע חריג (עב"ל (ארצי) 34697-06-12 אלי פסח לאופולד -המוסד לביטוח לאומי [פורסם בנבו] (11.2.14)).

מן הכלל אל הפרט:

11. על רקע ההלכה הפסוקה, לאחר שבחנו את הראיות שבתיק ושקלנו את טענות הצדדים, הגענו לכלל מסקנה, כי בנסיבות המקרה דנן, עלה בידי התובע להוכיח קרות אירוע חריג בתאריך 6.4.22, ככל שהוא מתייחס לשיחה, לה היה עד התובע, שנוהלה בין מר ישראלוב ללקוח במסגרתה נאמר כי בכוונת מר ישראלוב לסגור את המחלקה בה עבד התובע. לפיכך, יש למנות מומחה רפואי על מנת שיבחן את שאלת הקשר הסיבתי בין אותו אירוע בעבודה לבין האירוע הלבבי בו לקה התובע והכל מהנימוקים שיפורטו להלן.

12. התובע תאר בהצהרתו במסגרת מסמך 'אישור נסיבות' את האירוע וציין, כי היה עד לשיחה בין מר ישראלוב לרופא המרפאה בה נלקחה דגימה לא נכונה מהמטופל, במסגרתה מר ישראלוב כעס מאוד ואמר בקול כי הוא מפסיד מההתעסקות בנושא שיניים תותבות וכי הוא מתכוון לסגור את המחלקה (סעיף 8 לאישור הנסיבות). דברים אלו הבהילו את התובע מאוד שכן הוא חשש לאיבוד פרנסתו וחש אי נוחות בחזה (סעיף 9 לאישור הנסיבות).
התובע מסר דברים דומים במסגרת חקירתו בפני חוקרי הנתבע ביום 19.7.22 שם העיד, כי הוא ניגש למנהלו שהתקשר לרופא ודיבר עמו בטונים גבוהים תוך שמסר לו שהדבר אינו משתלם לו ו"אני אסגור את המחלקת תותבות, כי זה לא משתלם לי להוציא כסף מהכיס" (שורות 23-27). התובע הוסיף, כי "אני מכיר היטב את בעל הבית שלי, כבר 10 שנים מכיר אותו, אז כשהוא אומר משהו זה לא סתם. ..... באותו רגע לא ידעתי מה לעשות, הייתי אילם כזה, למרות שעמדתי בצד והקשבתי לשיחה שהוא שם על רמקול. זה היה מאוד חריג, התגובה שלו ומה שהוא אמר, היה מאוד חריג וזעזע אותי. ברגע הזה לא הבנתי מה זה, אבל התחלתי להרגיש באזור החזה אי נעימות או לחץ כזה ולא הבנתי עדיין מה זה. ..... כשהוא אמר שהוא סוגר את המחלקה, זה מה שעשה לי  תחושה לא טובה וכל היום הזה אני הייתי בחששות גדולות מאוד ועצבים" (שורות 27-36). 
בעדותו בפנינו העיד התובע, כי האזין לשיחה בעמדה של מר ישראלוב (עמ' 17 שורות 24-25); הוא שמע את מר ישראלוב מתווכח עם הרופא, מציין בפניו שזה לא משתלם לו וכי הוא מתכוון לסגור את המחלקה (עמ' 18 שורות 5-15) וכתוצאה מכך הוא נבהל והרגיש לחץ בחזה (עמ' 18 שורות 16-24). התובע העיד, כי הוא חש שהמעסיק סוגר את המחלקה, יש לו 6 ילדים וזה הדבר היחיד אותו הוא יודע לעשות (עמ' 18 שורות 26-29). התובע אמנם העיד כי תחום התותבות אינו משתלם מאחר ומתחילים לעבוד באופן דיגיטלי והתחום הולך ומצטמצם אולם הוא הבין לאן הדבר מוביל כשמר ישראלוב אמר את מה שאמר (עמ' 19 שורות 2-6 ועמ' 21 שורות 4-7) ולדבריו "אני באותו רגע לא חשבתי על זה, אני פשוט קיבלתי את זה קשה באותו רגע, לסגור מחלקה" (עמ' 20 שורות 3-4).
13. הצהרת התובע ועדותו כאמור נתמכו בעדות מנהלו, מר ישראלוב.
כך, מר ישראלוב ציין ב'אישור נסיבות' (מוצג ב'), כי הוא התרגז על כך שיש עבודה שחוזרת, הוא התקשר לרופא אשר עבורו בוצעה העבודה בנוכחות התובע, הביע כעס וחוסר שביעות רצון מהמצב ואמר שאם הדבר יימשך כך הוא יסגור את המחלקה של השיניים התותבות (סעיפים 3-6 לאישור הנסיבות).
מר ישראלוב העיד בפני חוקר הנתבע ביום 21.7.22, כי היה מקרה חריג בו התקשר אליו לקוח שהינו בעל מרפאת שיניים, הוא הרים עליו את הקול, אמר שהוא מפסיד והוא יסגור את המחלקה (שורות 11-16). מר ישראלוב הוסיף, כי בהמשך הוא סגר את המחלקה "כי אין בה רווח" (שורות 36-38) ולא התכוון לסגור את המחלקה לפני האירוע (שורות 39-41).
בעדותו בפנינו העיד מר ישראלוב, כי מסר ללקוח שהוא נאלץ לסגור את המחלקה כי אין בה רווחיות (עמ' 3 לפרוטוקול); התובע שמע את השיחה (עמ' 8 שורות 5-9) ולא היו לו שיחות קודמות עם התובע לגבי סגירת המחלקה (עמ' 12 שורות 22-24).
14. לעניין האירוע השני (קבלת עבודה דחופה), הרי שלא מצאנו שמדובר באירוע חריג בעבודה. מר ישראלוב העיד בפני חוקר הנתבע, כי הדרישה לסיים עבודה עד לסוף היום "זה די שגרתי" (שורות 60-61) ואף במסגרת עדותו בפנינו העיד מר ישראלוב כי הכנת עבודה מעכשיו לעכשיו "זה קורה" (עמ' 9 שורות 11-14) וכי בתקופה בה עבד התובע מדובר היה בהליך "יותר שגרתי" (עמ' 13 שורות 26-27). מר ישראלוב אף ציין, כי התובע מסר לו שיכין את העבודה ביום למחרת כאשר הוא יגיע שעה לפני (עמ' 11 שורות 1-2).
מעדותו של מר ישראלוב עולה, כי לא מדובר היה באירוע חריג במהלך יום העבודה הרגיל והדברים קרו מעת לעת. 

15. מבחינה סובייקטיבית עלה בידי התובע להוכיח, כי השיחה בין מר ישראלוב לרופא במסגרתה צוין שמר ישראלוב מתכוון לסגור את המחלקה, השפיעה עליו בצורה קשה כאשר לאחריו הוא חש אי נוחות בחזה ויום לאחר מכן אושפז בבית החולים ועבר צנתור. כך, בהצהרתו ציין התובע, כי לאחר האירוע הוא חש אי נוחות בחזה (סעיף 9 לאישור הנסיבות); הוא העיד על כך בפני חוקרי הנתבע (שורות 32-33) ואף העיד על כך בפנינו (עמ' 18 שורות 23-24).
מעבר לאמור, בהתאם למסמכים רפואיים מבית החולים וולפסון, התובע התקבל לאשפוז ביום 7.4.22 בשעות הבוקר והתלונן, כי מיום קודם הוא סובל מכאבים בחזה עם הקרנה לגב עליון והחמרה בעת מאמץ. דברי התובע כאמור שנמסרו באופן מידי עם אשפוזו ובסמיכות לאירוע מחזקים את גרסתו ותומכים בתלונותיו הסובייקטיביות בדבר כאבים בחזה שהחלו בסמוך לקרות האירוע החריג.
16. לא נעלמו מעינינו טענותיו של התובע לפיהן מר ישראלוב לא בא בטרוניה כלפי התובע או זלזל בו; תחום השיניים התותבות מצטמצם והתובע לא פנה לאף גורם ביום האירוע ואולם אין באמור כדי לשנות את מסקנתנו.
העובדה שמר ישראלוב לא בא בטרוניה לתובע לא מאיינת את חששו של התובע לגבי סגירת המחלקה ואיבוד הפרנסה; כעולה מעדות מר ישראלוב עד למועד האירוע הוא לא סבר שיש לסגור את המחלקה; העובדה שהתובע לא התלונן על הכאבים או לא פנה לאף גורם ביום האירוע אינה מעידה בהכרח כי הוא לא סבל מכאבים באותו יום ולראיה האמור במסמכים הרפואיים. 
17. מעבר לאמור, אף אם קיים ספק כלשהו בדבר חריגות האירוע מבחינה פיזית, הרי שהלכה פסוקה היא כי אם קיים ספק בדבר חריגות האירוע, יש למנות מומחה רפואי, זאת לבל תנעלנה דלתות בית הדין בפני המבוטח על הסף, בטרם יבחן המומחה את שאלת הקשר הסיבתי בין האירוע בעבודה לבין האוטם הלבבי בו לקה המבוטח (עב"ל (ארצי) 481/99 המוסד לביטוח לאומי – מכלוביץ', פד"ע לח 461, 471).

18. מצאנו לקבל את עדותם של התובע ומר ישראלוב ושוכנענו כי התובע חווה ביום 6.4.22 מתח ולחץ נפשי יוצאי דופן אשר השפיעו על התובע לרעה מבחינה סובייקטיבית ובסמוך לאחר מכן התובע אושפז עקב אירוע לבבי.

19. די באמור לעיל כדי להורות על מינוי מומחה רפואי על מנת שיבחן את שאלת הקשר הסיבתי בין האירוע החריג בעבודה לבין האירוע הלבבי.

סוף דבר:

20. מהנימוקים שפורטו, נקבע בזאת כי בתאריך 6.4.22 אירע לתובע אירוע חריג במקום העבודה.

21. לפיכך, ימונה מומחה רפואי ואלה הן העובדות שיובאו בפניו:

1. התובע, יליד שנת 1979, עבד בתקופה הרלבנטית כטכנאי שיניים תותבות במעבדת השיניים G.I.DENT (להלן – המעבדה).
2. התובע עבד במעבדה כ-10 שנים כטכנאי לשיניים תותבות. התובע עבד בימים א',ב',ד',ה' בין השעות 08:00 עד 17:00. התובע היה הטכנאי היחיד במחלקת השיניים התותבות.
3. המעבדה עבדה מול כ-30 מרפאות ברחבי הארץ. לצורך ביצוע העבודה התובע היה מקבל את מידות המטופל ולאחר השלמת העבודה התוצר היה נשלח למרפאה המזמינה.
4. ביום 6.4.22 התובע גילה כי אחת המרפאות איתן עבד לקחה דגימת שיניים של מטופל באופן לא נכון (באופן חריג ובפעם השלישית מאותה מרפאה).
5. התובע פנה למנהלו, מר ישראלוב שהתקשר בכעס למרפאה ואמר בקול רם כי הוא מפסיד מההתעסקות עם השיניים התותבות וכי הכוונתו לסגור את המחלקה מאחר שזה מוביל להפסד כספי לחברה.
6. התובע נבהל מאוד מדברי מר ישראלוב, שניהל את השיחה ברמקול כשהתובע שומע כל מילה, שמשמעותם סגירת המחלקה ואיבוד הכנסתו. מהיכרותו עם מר ישראלוב התובע ידע שהוא לא יאמר כזה משפט סתם וכי אם אמר זאת סימן שהוא חשב על כך קודם. התובע חש אי נוחות בחזה.
7. על אף תחושתו התובע שב לעבודה בתקווה שירגיש טוב יותר. כל זמן העבודה הוא חשב על דברי מר ישראלוב ושהוא יישאר ללא עבודה.
8. התובע יצא מהעבודה וחש כאבים עזים בחזה. הוא סבר שנתפסו לו השרירים ולכן נסע לביתו. במהלך הנסיעה התובע חש כאבים הולכים ומתגברים בבית החזה אשר באו והלכו לסירוגין.
9. התובע הגיע לביתו והלך לישון מוקדם. בבוקר למחרת ובשל אופי הכאבים התובע נסע לבית החולים וולפסון ושם אובחן כי הוא לוקה באוטם שריר הלב. התובע שיתף את רופאיו בכך שהכאבים החלו יום לפני כן.
10. מצבו הרפואי של התובע כמפורט בתיקיו הרפואיים.

22. החלטה בדבר מינוי מומחה תינתן בנפרד.

	ניתן היום, י"ב סיוון תשפ"ה, (08 יוני 2025), בהעדר הצדדים ויישלח אליהם. 

